กรมควบคุมโรค จับตาสถานการณ์โควิด โดยเฉพาะจังหวัดชลบุรีและอุบลราชธานี ที่พบการระบาดมาก
นพ.โอภาส การย์กวินพงศ์ อธิบดีกรมควบคุมโรค กระทรวงสาธารณสุข กล่าวว่า ความร่วมมือจากประชาชนในการปฏิบัติตามมาตรการป้องกันโรควิด-19 ในช่วงปีใหม่ พบว่าดีบ้าง ไม่ดีบ้าง เท่าที่เห็นจังหวัดที่กำลังระบาดมาก คือจังหวัดชลบุรีและอุบลราชธานี ส่วนกรุงเทพฯ ทรงๆ ตัว และค่อยๆ ลดลง ทั้งนี้เนื่องมาจากจังหวัดชลบุรีมีคนค่อนข้างมาก ส่วนใหญ่เป็นคนงานในโรงงาน บางครั้งมีการจัดกิจกรรมเลี้ยงสังสรรค์ จึงได้กำชับให้ระมัดระวังเรื่องของการเดินทางกลับบ้านและหลังปีใหม่ หากเป็นไปได้โรงงานไม่ต้องปิดดำเนินการ แต่ขอให้ตรวจ ATK พนักงานก่อนเข้าทำงานหลังเดินทางกลับจากเทศกาลปีใหม่แล้ว และสุ่มตรวจเป็นระยะ เพื่อจับสัญญาณการระบาดให้เร็วที่สุด ส่วนสถานการณ์ที่จังหวัดอุบลราชธานี วันนี้ (2 ม.ค.) ตนเองได้ลงพื้นที่มาติดตามคลัสเตอร์ที่อุบลราชธานี ซึ่งมีลักษณะคล้ายกับคลัสเตอร์ที่จังหวัดกาฬสินธุ์คือ มีการติดในร้านอาหารกึ่งผับที่มีคนเข้าไปเที่ยวต่อเนื่องจากผับแห่งหนึ่งไปอีกแห่งหนึ่ง ทั้งนี้ ร้อยละ 95 อาการน้อยมาก เพราะฉะนั้นหากอาการน้อยจะใช้มาตรการรักษาที่บ้าน (Home Isolation : HI) และรักษาในชุมชน (Community Isolation : CI) เพื่อไม่ให้โรงพยาบาลล้นเกินไป ซึ่งขณะนี้มีการประเมินสถานการณ์ทุกวัน